**Þróunarverkefni um þjónustu talmeinafræðinga við leik- og grunnskóla í Grafarvogi og Kjalarnesi.**

Stöðuskýrsla fyrir skólaárið 2013- 2014

 Skýrsluhöfundar:

 Helgi Viborg, deildarstjóri

 Agnes Ingadóttir, sérkennsluráðgjafi

 Anna Ósk Sigurðardóttir, talmeinafræðingur

 Kristlaug Stella Ingvarsdóttir, talmeinafræðingur

 Ragnheiður Axelsdóttir, kennsluráðgjafi

Rannveig Rós Ólafsdóttir, talmeinafræðingur

 Reynir Daníel Gunnarsson, kennsluráðgjafi

 Október 2014

1. Samantekt

Í skýrslu Mennta- og menningamálaráðuneytis um *Stöðu barna og ungmenna með tal- og málþroskaröskun* (2012) segir m.a.: „Sérstaka athygli vekur hversu litla áherslu Reykjavík leggur á að veita börnum og ungmennum með málþroskafrávik sérhæfða talþjálfun.“ (bls. 36).

Skólastjórar grunnskóla í Grafarvogi og á Kjalarnesi ákváðu að setja á fót þróunarverkefni þar sem þeir lögðu stöðuhlutfall skólanna, sem ætlað var til talkennslu, saman í heild og réðu talmeinafræðinga til að sinna öllum skólunum. Samtals voru þetta 1.55 stöðugildi.

Ákveðið var að Miðgarður tæki þátt í verkefninu og talmeinafræðingarnir yrðu ráðnir þar inn en myndu starfa að mestu í skólunum. Skóla- og frístundasvið féllst á að leggja til eitt stöðugildi talmeinafræðings til verkefnisins til að sinna leikskólunum. Alls voru ráðnir þrír talmeinafræðingar til að sinna 2.55 stöðugildum. Þróunarverkefnið sem er til þriggja ára, hófst haustið 2013 og lýkur haustið 2016. Með þessu verkefni vilja grunn- og leikskólar í Grafarvogi og Kjalarnesi leitast við að leggja sitt af mörkum til þess að skapa skóla án aðgreiningar, skóla fjölbreytileikans. Þannig vilja þeir leggja sig fram við að sinna börnum og ungmennum sem best í sínum heimaskóla.

Talmeinafræðingar eru sérfræðingar í röskunum sem varða framburð, rödd, tjáningu, málskilning, óyrta málnotkun og kyngingu hjá fólki á öllum aldri, allt frá ungbörnum til aldraðra. Þeir meta mál- og/eða talvanda með greiningarprófum, setja upp meðferðaráætlanir, sinna þjálfun og veita ráðgjöf til einstaklinga, foreldra og starfsfólks leik- og grunnskóla.

Markmið þróunarverkefnisins er að veita framúrskarandi þjónustu af fagmennsku varðandi greiningar, ráðgjöf og meðferð á mál- og talerfiðleikum barna og ungmenna.

Niðurstöður úr frekara skimunarmati talmeinafræðinganna í september 2013 voru að 77 börn (32% barna) í 1. bekk þurftu aðkomu talmeinafræðings vegna frávika í framburði og/eða málþroska. Sá fjöldi barna er talin mjög mikill og er vísbending um að áherslur í Reykjavík séu ekki réttar og gæti verið einn skýringaþáttur í slakri niðurstöðu úr Pisakönnun.

Stefnumið næsta skólaár:

1. Efla fræðslu og ráðgjöf til foreldra og starfsfólks og nýta þau enn betur í þjálfun barnanna.
2. Stefnt er að því að færa skimanir niður í leikskóla og áhersla talmeinafræðinga verði á leikskólastigi og stuðla þannig að betri skólafærni barna við byrjun grunnskólagöngu.
3. Að skýrari skil verði á hvaða börn fái þjálfun hjá talmeinafræðingum Miðgarðs og þeim sem rétt hafa á þjónustu hjá sjálfstætt starfandi talmeinafræðingum með niðurgreiðslu frá Sjúkratryggingum.
4. Inngangur

Undanfarin ár hefur þjónusta við börn vegna tal- og málörðugleika verið lítil og mismunandi í sveitarfélögum og hverfum innan þeirra. Í skýrslu Mennta- og menningamálaráðuneytis um *Stöðu barna og ungmenna með tal- og málþroskaröskun* (2012) segir m.a.: „Sérstaka athygli vekur hversu litla áherslu Reykjavík leggur á að veita börnum og ungmennum með málþroskafrávik sérhæfða talþjálfun. Við grunnskóla borgarinnar voru talmeinafræðingar/talkennarar fastráðnir við 23 af 36 skólum í 10 til 50% hlutfalli (meðaltal 26%) árið 2010. Í tólf skólum til viðbótar voru gerðir samningar við talmeinafræðinga um að koma í skólann annað hvort reglulega eða þegar þörf var á. Talmeinafræðingar sinntu greiningu, ráðgjöf og þjálfun.“ (bls. 36). Einnig segir „Á leikskólum í Reykjavík voru 6.719 börn samkvæmt tölum Hagstofu Íslands (2011). Einn talmeinafræðingur í 20% verktakavinnu sinnir greiningum á börnum á leikskólaaldri á vegum Reykjavíkurborgar. Möguleikar á að uppfylla viðmiðanir reglugerðar 584/2010 um sérfræðiþjónustu varðandi greiningu, tillögur að úrræðum og eftirfylgni hljóta að vera mjög takmarkaðir þegar einungis er einn talmeinafræðingur sem starfar í svo litlu starfshlutfalli. Enginn talmeinafræðingur hafði verið ráðinn til Þjónustumiðstöðva Reykjavíkurborgar.“ (bls. 36). Foreldrar sem eiga börn með þennan vanda hafa því þurft að leita mikið til sjálfstætt starfandi talmeinafræðinga en þar eru biðlistar langir og börn þurfa oft að bíða í meira en ár eftir þjónustu. Þessi staða er um margt áhyggjuefni þar sem vandi þessara barna hefur áhrif á grunnskólanám en slök staða barna í lestri hefur verið til umræðu (sbr. Pisaniðurstaða).

Grunnskólarnir í Grafarvogi og á Kjalarnesi voru ekki frábrugðnir öðrum skólum varðandi talkennslu, um helmingur skólanna hafði talkennara/talmeinafræðing en aðrir ekki. Samkvæmt reglum Skóla- og frístundasviðs er hverjum skóla ætlað að nýta brot af sérkennslukvóta skólans. Skólastjórar grunnskóla í Grafarvogi og á Kjalarnesi ákváðu að setja á fót þróunarverkefni þar sem þeir fjármögnuðu af sérkennsluúthlutun skólanna og ráða talmeinafræðinga til starfa í öllum grunnskólum hverfisins. Samtals voru þetta 1.55 stöðugildi.

Ákveðið var að Miðgarður tæki þátt í verkefninu og talmeinafræðingarnir yrðu ráðnir þar inn en myndu starfa að mestu í skólunum. Skóla- og frístundasvið féllst á að leggja til eitt stöðugildi talmeinafræðings til verkefnisins til að sinna leikskólunum. Alls voru ráðnir þrír talmeinafræðingar til að sinna 2.55 stöðugildum. Þróunarverkefnið sem er til þriggja ára, hófst haustið 2013 og lýkur haustið 2016. Með þessu verkefni vilja grunn- og leikskólar í Grafarvogi og Kjalarnesi leitast við að leggja sitt af mörkum til þess að skapa skóla án aðgreiningar, skóla fjölbreytileikans. Þannig vilja þeir leggja sig fram við að sinna börnum og ungmennum sem best í sínum heimaskóla. Talmeinafræðingarnir skulu skila verkefnastjórninni samantekt árlega og miði hana við skólaárið. Hér birtist fyrsta ársskýrslan.

1. Staða þjónustu á Íslandi

Erlendar rannsóknir sýna að um 15% leikskólabarna og 10% grunnskólabarna

þurfi aðstoð vegna tal- og málþroskavanda. Hér á landi eru ekki til neinar opinberar tölulegar upplýsingar um fjölda barna sem greind hafa verið með tal- og málþroskavanda. Miðað við þessar erlendu tíðnitölur má gera ráð fyrir að í hverjum árgangi (frá tveggja til 18 ára) þurfi að minnsta kosti 300 börn á aðstoð að halda (samtals um 4.800 börn). Ef miðað er við víðari skilgreiningar gætu þetta verið allt að 700 börn í árgangi (samtals um 11.200 börn) (Skýrsla Mennta- og menningamálaráðuneytis, 2012).

Út frá þessum tölum má sjá að líklegt er að hópur barna með tal- og málþroskavanda sé vangreindur og fái því ekki viðeigandi þjónustu þar sem talmeinafræðingum berast mun færri tilvísanir en þessar tölur gefa til kynna. Þrátt fyrir það eru langir biðlistar eftir talþjálfun til sjálfstætt starfandi talmeinafræðinga. Mun fleiri talmeinafræðingar sinna greiningum á tal- og málþroskavanda barna á Íslandi en þeir talmeinafræðingar sem sinna íhlutun eftir greiningu. Þetta leiðir til þess að mikill skortur er á ráðgjöf og meðferðarúrræðum fyrir þessi börn (Skýrsla Mennta- og menningamálaráðuneytis, 2012).

Greining á tal- og málþroskavanda ásamt talþjálfun fer fram hjá talmeinafræðingum á heilbrigðistofnunum (Heyrnar og talmeinastöð Íslands, Greiningar og rágjafastöð ríkisins, Barna og unglinga geðdeild og Barnaspítali Hringsins) og sérfræðiþjónustu sveitafélagana (skólaskrifstofur og þjónustumiðstöðvar). Einnig fer greining og þjálfun fram á stofum sjálfstætt starfandi talmeinafræðinga, niðurgreidd af Sjúkratryggingum Íslands.

Að lokinni greiningu er þjónusta við börn með tal- og málþroskavanda mismunandi eftir aldri barna, búsetu og alvarleika vandans. Börnum býðst að koma í talþjálfun hjá sjálfstætt starfandi talmeinafræðingum í Reykjavík, og víðar í öðrum sveitarfélögum á landinu. Falli niðurstöður greiningar undir viðmið Sjúkratrygginga Íslands er talþjálfun niðurgreidd í allt að 35 skipti á ári. Langir biðlistar eru í hins vegar í talþjálfun, á sumum stöðum allt að tveimur árum, en hjá fjórum stærstu talþjálfunarstofunum voru um 400 börn á biðlista í byrjun mars 2012 (Skýrsla Mennta- og menningamálaráðuneytis, 2012).

Þetta ástand gæti þýtt að foreldrar sinni ekki að setja börn á biðlista þar sem þjónustumöguleiki er svo fjarlægur. Þannig gæti vandinn verið meiri en biðlistatölur segja til um. Sérstaklega þarf að huga að máttlitlum og fátækum foreldrum sem gefast upp ef mótlæti er of mikið og sækja þá ekki nauðsynlega þjónustu fyrir börn sín.

Frá hausti 2013 hafa fjórir talmeinafræðingar verið starfandi á tveimur þjónustumiðstöðvum í Reykjavík, alls í þremur og hálfu stöðugildi. Þetta eru þjónustumiðstöðvarnar Miðgarður í Grafarvogi og Þjónustumiðstöð Breiðholts. Talmeinafræðingar á báðum þessum þjónustumiðstöðvum þjónusta grunnskóla- og leikskólabörn í sínu þjónustuhverfi. Þjónusta af hendi þessara talmeinafræðinga er ólík að því leiti að á vegum Miðgarðs er talþjálfun veitt til viðbótar við greiningu og ráðgjöf en í Breiðholti felst þjónusta talmeinafræðings aðallega í greiningu og ráðgjöf en minna í talþjálfun. Ráðgjöf talmeinafræðinga beggja þjónustumiðstöðva er veitt til foreldra og starfsfólks leik- og grunnskóla. Þess ber að geta að talþjálfun talmeinafræðinga í Miðgarði var hugsuð sem tímabundið úrræði meðan börn biðu eftir að komast að á stofu hjá sjálfstætt starfandi talmeinafræðingum. Vegna mikillar eftirspurnar eftir þjónustu talmeinafræðinga var á nýliðnum vetri einungis hægt að veita hverju barni 5-6 tíma í þjálfun sem er einungis brot af þeim tímafjölda sem hvert barn hefði þurft miðað við alvarleika tal- og/eða málþroskavanda þeirra.

Annars staðar í Reykjavík hefur verið samið við sjálfstætt starfandi talmeinafræðinga um að sinna greiningu á tal- og/eða málþroskavanda ásamt ráðgjöf. Nokkrir talmeinafræðingar vinna á skólaskrifstofum og hjá sérfræðiþjónustu skólanna í nágrannasveitafélögunum og á landsbyggðinni. Þessir aðilar sinna mest greiningum og ráðgjöf.

Fyrir utan þjónustu talmeinafræðinga á þjónustumiðstöðvum Breiðholts og Grafarvogs og Kjalarness hefur lítið verið um að talmeinafræðingar starfi innan leikskólanna en þar hafa þeir helst sinnt greiningum og ráðgjöf en ekki hefur verið boðið upp á þjálfun.

Talmeinafræðingar, aðrir en þeir sem starfa hjá þjónustumiðstöðvum Breiðholts og Grafarvogs og Kjalarness, eru starfandi við suma grunnskóla landsins en flestir eru þeir í lágu starfshlutfalli og ná því aðeins að sinna takmörkuðum hópi barna.

Árið 2012 voru níu sveitarfélög með fastráðna talmeinafræðinga sem störfuðu innan sérfræðiþjónustu þeirra í 20 til 100% starfshlutfalli og 21 sveitarfélag hafði gert verktakasamninga við sjálfstætt starfandi talmeinafræðinga. Innan grunnskólanna sinna fastráðnir talmeinafræðingar greiningu, þjálfun og ráðgjöf. Hins vegar sinna talmeinafræðingar í verktöku (sjálfstætt starfandi) yfirleitt aðeins greiningum, sem þeir fylgja síðan eftir með ráðgjöf til viðkomandi kennara, en ekki talþjálfun.

Hvað talþjálfun varðar hefur reynst erfitt fyrir foreldra að fá sveitarfélög eða ríki til þess að taka þátt í kostnaði. Sveitarfélögin greiða fyrir talþjálfun barna sé hún veitt innan grunnskólanna en eins og hér að framan segir þá sinna fáir talmeinafræðingar talþjálfun þar. Hins vegar taka sveitarfélögin ekki þátt í að greiða talþjálfun leikskólabarna nema í Grafarvogi og Kjalarnesi (frá hausti 2013). Í flestum tilfellum greiða þau þó fyrir greiningu á tal- og/eða málþroskavanda hafi þau starfandi talmeinafræðing. Þess ber þó að geta að mörg sveitarfélög geta ekki sinnt þessari þjónustu þar sem ekki er starfandi talmeinafræðingur innan þeirra raða eins og áður segir.

Eftir að grunnskóla lýkur er það á ábyrgð ríkisins að sinna þeim ungmennum sem eru með tal- og málþroskavanda. Í dag er ekki vitað til þess að talmeinafræðingur starfi innan framhaldsskólakerfisins og eru því lítil sem engin úrræði fyrir þennan hóp barna. Ekki hefur verið gerð skipulögð úttekt á málum ungmenna í framhaldsskólum hér á landi og því ekki vitað hversu víðtækur vandi þeirra er. Hér er vert að benda á að erlendar rannsóknir hafa sýnt að ungmenni með tal- og málþroskavanda eiga erfiðara með að fóta sig í flóknu samfélagi nútímans og því mikilvægt að málefnum þessa hóps sé sinnt ekki síður en þeirra sem yngri eru (Skýrsla Mennta- og menningamálaráðuneytis, 2012).

1. Aðdragandi verkefnisins

Haustið 2012 var ráðinn ráðgjafi í hlutastarf (30%) að Þjónustumiðstöðinni Miðgarði í Grafarvogi. Um var að ræða nýtt starf sem byggði á tillögum úr *Skýrslu starfshóps um skólaþjónustu á þjónustumiðstöðvunum* sem lögð var fram í janúar 2011. Eitt fyrsta verkefni þessa nýja starfsmanns var að eiga fundi með öllum skólastjórum í þjónustuhverfi Þjónustumiðstöðvarinnar sem er Garafarvogur og Kjalarnes. Alls voru þetta sjö fundir.

Á fundunum kom fram mikill samhljómur hjá skólastjórunum vegna erfiðleika varðandi lestrarkennslu, hrakandi málskilningi nemenda og áhyggjur varðandi tal- og málþroskavanda stækkandi hóps yngri nemenda. Í ljósi þessa fól deildarstjóri sérfræðiþjónustu skóla þessum nýja starfsmanni að nýta næstu vikur og mánuði til að vinna tillögu að því hvernig best væri að bregðast við þessum vanda.

Ráðgjafi óskaði eftir tveimur fulltrúum skólastjóra í vinnuhóp. Í framhaldi var farið í alla skólana og metin þörfin fyrir kennslu á þessu sviði og mögulega fjármögnun hennar. Á þessum tíma (desember 2012) kom út skýrsla *um stöðu barna og ungmenna með tal- og málþroskaröskun* unnin fyrir Mennta og menningarmálaráðuneytið. Áframhaldandi vinna byggði á niðurstöðum og tillögum þessarar skýrslu.

Eftir margar heimsóknir í skólana, umræður og vangaveltur m.a. fundi með formanni félags Talmeinafræðinga var ákveðið að allir grunnskólar í Grafarvogi og Kjalarnesi ásamt Miðgarði sameinist um þróunarverkefni til þriggja ára (sjá meðfylgjandi samkomulag, fylgiskjal 1) sem felst í því að ráða tvo talmeinafræðinga í 1.55 stöðu frá upphafi næsta skólaárs. Þeir tilheyra starfsliði Þjónustumiðstöðvarinnar Miðgarðs en á skipuriti hvers skóla kemur fram hver er þeirra næsti yfirmaður úti í skólunum. Kostnaður skóla miðast við starfshlutfall talmeinafræðingsins í hverjum skóla. Miðgarður óskaði eftir við Skóla- og frístundasvið að leikskólar hverfisins yrðu með í þróunarverkefninu og var samþykkt að veita sem nemur einu stöðugildi talmeinafræðings til verkefnisins. Samtals voru því 3 talmeinafræðingar ráðnir til að sinna 2.55stöðugildum. Ætlunin er að geta brugðist við þar sem þörfin er mest en ekki síður að leita leiða til að mennta kennara og liðsinna foreldrum til sjálfsbjargar í þessum efnum.

1. Ráðning starfsmanna

Eftir að samkomulag um þróunarverkefnið var undirritað var auglýst eftir talmeinafræðingum. All nokkrir sóttu um störfin og voru tekin viðtöl við þá. Ákveðið var að ráða K. Stellu Ingvarsdóttur og Rannveigu Rós Ólafsdóttur í 100% stöður og Önnu Ósk Sigurðardóttur í 55% stöðu. Stella er upprunalega menntuð sem hjúkrunarfræðingur og starfaði sem slíkur frá 1998 á LSH og á Heilsugæslu Grafarvog sem skólahjúkrunarfræðingur frá 2002 til 2008. Hún lauk MS prófi í talmeinafræði frá HÍ 2012 og vann á Heyrnar- og talmeinastöð Íslands frá próflokum. Rannveig lauk MA prófi í talmeinafræði frá Kaupmannahafnarhákóla 2011. Árið eftir vann hún við *Talþjálfun barna og ráðgjöf* og 2012-13 vann hún hjá Skólaskrifstofu Suðurlands. Anna Ósk lauk sömuleiðis MA prófi frá Kaupmannahafnarháskóla 2012. Eftir heimkomu vann hún fyrst á leikskóla með stuðning við börn með málþroskaröskun en frá 2012 hefur hún starfað sjálfstætt í hlutastarfi við talþjálfunarstofu í Hafnarfirði.

1. Skipulag starfsins í leik- og grunnskólum

Talmeinafræðingar eru sérfræðingar í röskunum sem varða framburð, rödd, tjáningu, málskilning, óyrta málnotkun og kyngingu hjá fólki á öllum aldri, allt frá ungbörnum til aldraðra. Þeir meta mál- og/eða talvanda með greiningarprófum, setja upp meðferðaráætlanir, sinna þjálfun og veita ráðgjöf til einstaklinga, foreldra og starfsfólks leik- og grunnskóla.

Markmið þróunarverkefnisins er að veita framúrskarandi þjónustu af fagmennsku varðandi greiningar, ráðgjöf og meðferð á mál- og talerfiðleikum barna og ungmenna. Stuðla að þróun og ábyrgð á skilgreindum verkefnum í samræmi við markmið þróunarverkefnisins og stýrihóps þess. Ábyrgð talmeinafræðings er að tryggja jafnræði og samræmi í ráðgjöf, greiningu og meðferð mála og þeim skilgreindu ábyrgðarþáttum sem honum er falið. Talmeinafræðingur sinnir sérfræðistörfum í skólum hvað varðar greiningar og meðferð á málþroskaröskun barna og ungmenna. Hann veitir starfsmönnum skóla ráðgjöf varðandi þörf fyrir sérkennslu eða stuðning. Talmeinafræðingur greinir og metur þörf á stuðningi vegna tvítyngdra barna og barna af erlendum uppruna.

Vinna talmeinafræðinganna í vetur fólst í því að greina tal- og málvanda barna eftir að tilvísanir bárust. Þeir skiluðu niðurstöðum til foreldra og skóla og veittu báðum aðilum ráðgjöf um hvernig mætti sem best mæta barninu. Ef niðurstöður matsins gáfu tilefni til var sett upp þjálfunaráætlun sem talmeinafræðingur útfærði og vann eftir með barninu í viðkomandi skóla. Samhliða þjálfun var reynt að upplýsa foreldra, kennara og aðra sem að barninu komu um vinnuna með barninu. Í einhverjum tilfellum fengu foreldrar þjálfunarefni heim.

Talmeinafræðingar unnu í samstarfi við ýmsa aðila á starfsstöðum og í Miðgarði og komu að teymisvinnu ákveðinna barna. Þeir höfðu vinnuaðstöðu í Miðgarði þar sem þeir unnu að undirbúningi, úrvinnslu athuganna og annarri skráningavinnu og sinntu símtölum og tölvupósti varðandi starfið, eins sátu þeir skólateymisfundi og starfsmannafundi í Miðgarði.

Talmeinafræðingar skiptu með sér skólum hverfisins. Í grunnskólum var ein og hálf staða talmeinafræðings og í leikskólum var ein staða sem þrír talmeinafræðingar skiptu með sér.

Anna Ósk Sigurðardóttir starfaði í leikskólum í miðhluta Grafarvogs (Brekkuborg, Engjaborg, Fífuborg, Laufskálar, Lyngheimar, Sjónarhóll, Korpukot og Fossakot).

K. Stella Ingvarsdóttirstarfaði í grunn- og leikskólum í suðurhluta Grafarvogs (Foldaskóli, Hamraskóli, Húsaskóli og Rimaskóli, Klettaborg og Sunnufold).

Rannveig Rós Ólafsdóttirstarfaði í grunn- og leikskólum í norðurhluta Grafarvogs og á Kjalarnesi (Vættaskóli, Kelduskóli og Klébergsskóli, Bakkaberg, Hamrar og Hulduheimar ).

Vikuleg viðvera í grunnskólunum var í samræmi við framlag hvers skóla samkvæmt samningi þar um.

Viðvera í leikskólum var hins vegar lotubundin í samráði við hvern leikskóla. Unnið var í 2-4 leikskólum í senn í 3-6 vikur eftir stærð og þörf hvers leikskóla.

1. Niðurstaða málþroskaskimunar barna í 1. bekk

Með snemmtæka íhlutun í huga var ákveðið að gera málþroskaskimun á öllum börnum í 1. bekk í Grafarvogi og á Kjalarnesi. Þannig að hægt væri að finna sem allra fyrst börn með tal- og/eða málþroskavanda og veita þeim viðeigandi úrræði í framhaldinu.

Haustið 2013 voru 232 nemendur 1. bekkja (árgangur 2007) skimaðir í grunnskólum Grafarvogs og Kjalarness. Samtals 98 börn náðu ekki viðmiðun skimunarinnar og var þá í framhaldinu haft samband við foreldra þeirra barna og fengið leyfi til að leggja frekara framburðar- og/eða málþroskamat fyrir viðkomandi barn Niðurstöður úr frekar mati voru að 77 börn (32% barna) í 1. bekk þurftu aðkomu talmeinafræðings vegna frávika í framburði og/eða málþroska. Alls 34 af þessum 77 börnum (44%) þurftu aðkomu vegna framburðarfrávika, 16 börn (21% ) vegna málþroskafrávika og 27 börn (35%) þurftu aðkomu vegna bæði framburðar- og málþroskafrávika. Mismunandi var á milli skóla hvernig börnin komu út úr málþroskaskimuninni en þegar horft er að skólanna í heild komu flest frávik fram á þáttunum; hljóðkerfisvitund, framburður og heyrnarminni. Þessi fjöldi barna sem þurfa aðkomu talmeinafræðinga er talinn mjög mikill og er vísbending um að áherslur í Reykjavík séu kannski ekki réttar og gæti verið einn skýringaþáttur í slakri niðurstöðu úr Pisakönnun.

1. Fjöldi tilvísana

Ásamt því að talmeinafræðingum bárust tilvísanir eftir skimun í fyrstu bekkjum grunnskólanna í Grafarvogi og á Kjalarnesi bárust einnig tilvísanir frá leikskólum og frá grunnskólum vegna barna í 2. -10. bekk. Margir þessara eldri nemenda (í grunnskólanum) höfðu fengið talkennslu hjá talkennurum í þeim skólum þar sem slík þjónusta var í boði en ekki allir.

Hér að neðan má sjá nánari skiptingu tilvísana eftir leik- og grunnskólum.

1. Leikskóli

**Leikskólar í Grafarvogi og Kjalarnesi frá 1. sept. 2013 til 31. maí 2014.**

|  |  |
| --- | --- |
| Heildarfjöldi tilvísana til talmeinafræðinga Miðgarðs | 96 |
| Fjöldi barna sem fór í málþroskamat | 55 |
| Fjöldi barna sem fór í framburðarmat | 53 |
| Heildarfjöldi barna sem fengu aðkomu talmeinafr. e. greiningu  | 41 |
| Fjöldi barna sem bíða aðkomu talmeinafr. að lokinni greiningu | 29 |
| Tilvísanir á bið | 17 |
| Fjöldi barna sem þurfa íhlutun og munu þurfa íhlutun næsta haust í leik eða grunnskóla | 37 |

1. Grunnskóli

**Grunnskólar í Grafarvogi og Kjalarnesi frá 1. sept. 2013 til 31. maí 2014.**

|  |  |
| --- | --- |
| Heildarfjöldi barna sem fór í málþroskaskimun í 1. bekk | 132 |
| Heildarfjöldi tilvísana til talmeinafræðinga Miðgarðs | 163 |
| Fjöldi barna sem fór í málþroskamat | 93 |
| Fjöldi barna sem fór í framburðarmat | 108 |
| Fjöldi barna sem fengu þjálfun | 111 |
| Fjöldi barna sem bíða þjálfunar | 12 |
| Tilvísanir á bið | 0 |
| Fjöldi barna sem hafa fengið þjálfun og munu halda áfram í þjálfun næsta haust | 76 |

1. Fyrsti veturinn og staðan í dag

Tveir talmeinafræðingar í tveimur 100% stöðugildum hófu störf í Miðgarði 21. ágúst 2013. Að auki átti að fara af stað með 55% stöðugildi sem ekki tókst að manna í fyrstu en talmeinafræðingur í þeirri stöðu hóf störf 1. nóvember 2013. Fyrsti mánuðurinn fór m.a. í undirbúning og skipulagsvinnu, gerð eyðublaða, setningu verkferla, kaup á prófum og þjálfunarefni.

Á þessum mánuði fóru talmeinafræðingar einnig í kynnisferðir á leik- og grunnskóla, skoðuðu væntanlega vinnuaðstöðu og hittu tengiliði. Í lok september hófu þeir svo málþroskaskimun á öllum 1. bekkingum í Grafarvogi og á Kjalarnesi sem tók um fjórar vikur samhliða öðrum störfum. Í framhaldinu tóku svo við frekari framburðar- og málþroskagreiningar.

Á sama tíma var fara að vinna úr tilvísunum sem borist höfðu vegna leikskólabarna. Mikill tími fór í skýrslugerð eftir greiningar og skilafundi þar sem niðurstöðum var skilað til foreldra og skóla. Mismunandi var eftir stærð og þyngd grunnskólanna hvenær talþjálfun hófst, hjá þeim fyrstu í lok nóvember og þeim síðustu í byrjun janúar. Þjálfun leikskólabarna hófst í byrjun janúar.

Hafa ber í huga að innan grunnskólanna einbeittu talmeinafræðingar sér í fyrstu að greiningum og talþjálfun 1. bekkinga en reynt að var að sinna eldri nemendum grunnskólans eftir fremsta megni samhliða því. Margir eldri nemendur þurftu þó að bíða þjónustu talmeinafræðinga fram til áramóta. Vorönnin í leikskólunum fór í áframhaldandi greiningar og þjálfun. Í grunnskólanum fór mest fyrir talþjálfun á vorönn samhliða áframhaldandi greiningum eldri nemenda. Talmeinafræðingar héldu kynningafundi á starfinu fyrir leikskólastjóra, sérkennslustjóra leikskólanna og skólastjórnendur grunnskólanna yfir veturinn eftir óskum. Í einum grunnskóla náði talmeinafræðingur að halda kynningu á starfsmannafundi.

Miðað við þann mikla fjölda barna sem fékk greiningu og þarf í framhaldinu talþjálfun er ljóst að mun meiri þörf er fyrir þjónustu talmeinafræðinga í Grafarvogi og á Kjalarnesi heldur en þrír talmeinafræðingar í tveimur og hálfu stöðugildi ná að anna. Mat talmeinafræðinga Miðgarðs eftir þennan vetur er að a.m.k. eitt og hálft til tvö full stöðugildi talmeinafræðings þurfi í heild til þess að sinna greiningu, ráðgjöf og þjálfun svo vel sé gert í leikskólunum. Í grunnskólunum þyrftu a.m.k. að vera í heild tvö og hálft til þrjú stöðugildi talmeinafræðings til þess að anna þörfinni. Ljóst er því að í heild, fyrir leik- og grunnskóla hverfisins, þarf að auka stöðugildi talmeinafræðinga um eitt og hálft til tvö og hálft stöðugildi ef vel ætti að vera.

1. Skipulag skólaársins 2014-2015

Eftir þennan fyrsta vetur þróunarverkefnis hefur ýmislegt komið í ljós sem betur mætti fara. Ákveðið var að létta það álag sem skapaðist við skimun á börnum í 1. bekk síðastliðið haust með því að tvískipta þeim hópi barna sem verður skimaður. Nú á vormánuðum var málþroskaskimun lögð fyrir hluta barna fædd árið 2008 í leikskólum Grafarvogs og á Kjalarnesi (verðandi 1. bekkinga). Ákveðið var að skima í júní þau börn sem fædd eru 1. janúar – 30. júní 2008. Ætlunin er svo að leggja þessa sömu skimun fyrir börn sem fædd eru seinni helming árs 2008, þ.e. 1. júlí – 31. desember, í grunnskólunum í haust. Með þessu ætti að minnka það álag sem skapaðist á talmeinafræðinga við byrjun síðasta skólaárs.

Í haust verður breyting á viðverðu talmeinafræðinga í leik- og grunnskólunum. Í stað þess að hafa vikulega viðveru á föstum vikudögum í hverjum grunnskóla munu talmeinafræðingar skipta grunnskólunum niður í tvo hópa þar sem hvor hópur verður tekinn fyrir í 7. vikna lotu á haustönn og 9. vikna lotu á vorönn. Með þessu móti er ætlunin að koma inn með tíðari viðveru og þar með aukin samskipti við bæði börn og starfsfólk skólans þann tíma sem lotan varir. Lotufyrirkomulagið fækkar einnig starfsstöðum talmeinafræðinga, úr 8-9 þegar mest var, í 4-5 í hverri viku sem vonandi skilar sér í minna álagi.

Fyrir næstkomandi vetur hafa verið gerðar breytingar á þeim viðmiðum sem talmeinafræðingar Miðgarðs setja fyrir því að barn komist að í talþjálfun í leik- eða grunnskólum Grafarvogs og Kjalarness. Þar sem talmeinafræðingar Miðgarðs gátu ekki með góðu móti annað þeirri miklu eftirspurn sem var eftir þjónustu þeirra síðastliðinn vetur var ljóst að setja þyrfti strangari viðmið um hvaða hópur barna kæmist að í talþjálfum. Ákveðið hefur verið að unnið verði eftir eftirfarandi viðmiðum:

**Leikskóli:**

Eftir niðurstöðum greininga verður börnunum skipt í eftirfarandi hópa:

* **Hópur A.** Engin íhlutun
	+ Málþroskatala 85 og yfir.
	+ Skil til foreldra gegnum síma.
	+ Skýrsla send foreldrum og leikskóla.
* **Hópur B.** Ráðgjöf
	+ Málþroskatala 80-84 .
	+ Skilafundur með foreldrum og starfsfólki leikskóla.
	+ Eftirfylgd og ráðgjöf á leikskólanum.
	+ Viðeigandi endurmat ef þörf er á.
	+ Framburður:
		- Börn yngri en 4 ára: Ráðgjöf til foreldra og starfsfólks.
		- Börn 4-6 ára sem eru með færri en 18 villur: Ráðgjöf til foreldra og leikskólastarfsfólks.
* **Hópur C.** Talþjálfun
	+ Málþroskatala 80 og undir.
	+ Framburður
		- 4-6 ára með 18 villur eða fleiri.
		- Skroll – 4 ára og eldri.

Ef barn er með stuðningstíma á leikskóla fer það í hóp B (undanskilin eru 4-6 ára börn sem hafa fleiri en 18 villur á framburðarprófi).

Ef barn er í talþjálfun hjá talmeinafræðingi á stofu fer það einnig sjálfkrafa í hóp B. Talmeinafræðingar Miðgarðs geta þó vel komið inn með ráðgjöf til starfsfólk leikskólans varðandi vinnu með barnið.

**Grunnskóli**

Eftir niðurstöðum greininga verður börnunum skipt í eftirfarandi hópa:

* **Hópur A:** Engin íhlutun
	+ Málþroskatala 85 og yfir.
	+ Niðurstöðum skilað til foreldra gegnum síma.
	+ Skýrsla send foreldrum og skóla.
* **Hópur B:** Ráðgjöf
	+ Málþroskatala 80-85 .
	+ Framburðarbörn sem hafa færri en 7 villu r á framburðarprófi.
	+ Skilafundur, ráðgjöf til foreldra og sérkennara/umsjónarkennara.
	+ Eftirfylgd og ráðgjöf í skólanum.
	+ Viðeigandi endurmat ef þess er þörf.
* **Hópur C:** Talþjálfun
	+ Málþroskatala 80 og undir.
	+ Framburðarbörn sem hafa 7 villur eða fleiri á framburðarprófi.
	+ Börn með stam og/eða flausturmæli.

Ef barn er með stuðningstíma fer það í hóp B (Undanskilin börn með framburðarfrávik).

Ef barn er í talþjálfun hjá talmeinafræðingi á stofu fer það í hóp B. Talmeinafræðingar Miðgarðs geta þó vel komið inn með ráðgjöf til starfsfólk skólans varðandi vinnu með barnið.

Þegar líða tók á s.l. vetur varð fljótlega ljóst að þeir fáu tímar sem hverju barni bauðst í talþjálfun (5-6) var engan veginn nóg til þess að viðunandi árangur næðist. Í þessu samhengi má benda á að erlendar rannsóknir sýna að lágmarkstímafjöldi í talþjálfun ætti að vera a.m.k. 10-15 tímar í einni lotu.

Einnig fundu talmeinafræðingar Miðgarðs fyrir því að skortur var á að foreldrar gætu fylgst nægilega vel með því sem verið var að vinna með í talþjálfun hverju sinni þar sem þeir voru ekki viðstaddir sjálfa talþjálfunina. Það leiddi til þess að foreldrar virtust óöruggari í vinnu með barninu og þeirri heimavinnu sem talmeinafræðingur sendi með barni heim var oft illa sinnt. Í framhaldi af þessu vöknuðu spurningar um hvort boða eigi foreldra í a.m.k. 2-3 þjálfunartíma með barninu í hverri lotu en þar sem talmeinafræðingar þurfa að samræma þjálfunartíma að stundaskrá fleiri aðila innan skólans gæti þetta þó orðið flókið í framkvæmd.

Innan nokkurra skóla þarf að búa talmeinafræðingi betri starfsaðstöðu, t.d. hvað varðar tölvumál. Um það hefur verið rætt að talmeinafræðingar fái fartölvur til þess að taka með sér út í skólana og gæti það leist að hluta til þennan vanda.

Fljótlega kom í ljós að leik- og grunnskólarnir voru misvel búnir af þjálfunargögnum sem gerði það að verkum að talmeinafræðingar Miðgarðs þurftu oft að bera þungar byrðar (20 – 25 kg.) á milli starfsstöðva. Stefna mætti að því að gera skólana betur búna að þessu leiti, t.d. mætti útbúa tösku sem inniheldur þau grunn-þjálfunargögn sem þurfa að vera til staðar í hverjum skóla. Þessi taska yrði geymd í viðkomandi skóla þann tíma sem þjálfunarlota stendur yfir þannig að ekki þurfi að bera gögnin milli staða alla daga. Miðað við að starfsstöðvar á hvern talmeinafræðing verði 4-5 í hverri þjálfunarlotu, þyrfti að útbúa 12 – 15 svona töskur.

Í drögum að starfslýsingu talmeinafræðinga Miðgarðs stendur að markmiðið með þessu þróunarverkefni sé að mennta starfsfólk skólanna og gera þá betur í stakk búna til þess að sinna þessum hópi barna. Þessum hluta starfsins gekk illa að sinna sem skyldi síðasta vetur og er markmið næsta vetrar að vera með kynningar á starfi talmeinafræðinga inni í leik- og grunnskólum. t.d. á starfsmannafundum.

Stefnumið næsta skólaár:

1. Efla fræðslu og ráðgjöf til foreldra og starfsfólks og nýta þau enn betur í þjálfun barnanna.
2. Stefnt er að því að færa skimanir niður í leikskóla og áhersla talmeinafræðinga verði á leikskólastigi og stuðla þannig að betri skólafærni barna við byrjun grunnskólagöngu.
3. Að skýrari skil verði á hvaða börn fái þjálfun hjá talmeinafræðingum Miðgarðs og þeim sem rétt hafa á þjónustu hjá sjálfstætt starfandi talmeinafræðingum með niðurgreiðslu frá Sjúkratryggingum.

*Fylgiskjal 1. Samkomulag um þróunarverkefni. Hér birt óundirritað.*

**Samkomulag um þróunarverkefni leikskóla, grunnskóla og Miðgarðs þjónustumiðstöðvar Grafarvogs og Kjalarness.**

Þjónustumiðstöðin Miðgarður, leikskólarnir; Bakkaberg, Engjaborg, Brekkuborg, Hamrar, Klettaborg, Sunnufold, Sjónarhóll, Fífuborg, Laufskálar, Lyngheimar, Hulduheimar, Fossakot, Korpukot og grunnskólarnir; Foldaskóli, Hamraskóli, Húsaskóli, Kelduskóli, Klébergsskóli, Rimaskóli og Vættaskóli gera með sér eftirfarandi samkomulag um þróunarverkefni um samþætta þjónustu talmeinafræðinga við börn í leik- og grunnskólum Grafarvogs og Kjalarness.

Samkomulag þetta tekur til þriggja ára þróunarverkefnis, útfærslu á kostnaðarskiptingu og kennslumagni vegna barna og ungmenna með tal- og málþroskaröskun í leik- og grunnskólum í Grafarvogi og á Kjalarnesi, starfsaðstæðna og mats á árangri verkefnisins.

Með stjórn verkefnisins fara deildarstjóri sérfræðiþjónustu Miðgarðs, kennsluráðgjafi frá Miðgarði, fulltrúi tilnefndur af skólastjórum leikskóla og fulltrúi tilnefndur af skólastjórum grunnskóla. Stjórn verkefnisins fundar eftir þörfum og geta allir aðilar samkomulagsins óskað eftir fundi. Deildarstjóri sérfræðiþjónustu Miðgarðs boðar fundi stjórnar.

1. Upphaf og lok verkefnis

Samkomulagið er gert til þriggja ára þ.e. frá 1. ágúst 2013 til 31. júlí 2016 og er það bindandi þann tíma. Samkomulagið skal endurskoðað í upphafi þriðja árs, þ.e. haustið 2015 og skal endurskoðun lokið þannig að niðurstaða liggi fyrir í janúar 2016.

2. Fjármál.

Ársfjórðungslega innheimtir Miðgarður kostnað vegna þessa verkefnis og skiptist hann eins og hér kemur fram. Greiðandi er Skóla- og frístundasvið Reykjavíkur fyrir hönd skólanna samkvæmt sérstöku samkomulagi þar um. Kostnaðarhlutdeild hvers grunnskóla verður eins og fram kemur hér að neðan:

Foldaskóli greiði 20% stöðu talmeinafræðings,

Hamraskóli greiði 15% stöðu talmeinafræðings,

Húsaskóli greiði 15% stöðu talmeinafræðings,

Kelduskóli greiði 30% stöðu talmeinafræðings,

Klébergsskóli greiði 15% stöðu talmeinafræðings,

Rimaskóli greiði 30% stöðu talmeinafræðings,

Vættaskóli greiði 30% stöðu talmeinafræðings,

Miðgarður, fyrir hönd allra leikskóla hverfisins, greiðir 100% stöðu talmeinafræðings.

Samtals 255% staða talmeinafræðings.

Tillaga um kostnaðarskiptingu milli grunnskólanna gerir ráð fyrir meira vægi yngri barna.

3. Skipting kennslumagns/vinnuframlags.

Vinnuframlag talmeinafræðinga er í hlutfalli við kostnaðarhlutdeild hvers skóla og skal meginstefnan vera sú að talmeinafræðingur starfi á vettvangi. Í upphafi skólaárs ber að gera viðveruáætlun hvers skóla. Þó geta komið tímabil þar sem ákveðin verkefni krefjast annars konar útfærslu. Hér er t.d. átt við skimunarvinnu í 1. bekk sem eðlilegt er að fari fram í upphafi skólaárs grunnskólans. Taka ber tillit til þess að með aukinni samfellu sem leiðir af þessari samvinnu leik- og grunnskóla minnkar þörfin fyrir skimanir því mörg börnin hafa þegar verið athuguð þegar að skólaskiptum kemur. Þó verður að taka tillit til þess að nokkur hópur barna kemur ekki úr leikskólum hverfisins.

4. Starfsaðstaða.

Talmeinafræðingar verða ráðnir að Þjónustumiðstöðinni Miðgarði. Þeir tilheyra starfsliði Miðgarðs og heyra undir deildarstjóra sérfræðiþjónustu. Þeim verður búin starfsaðstaða í skólunum. Á vettvangi lúta þeir verkstjórn samkvæmt skipuriti viðkomandi skóla. Verkefnalisti verði samræmdur og lagður fram af stjórn verkefnisins. Útfærsla og áherslur geta verið mismunandi eftir skólum. Endurmenntun/starfsþróun talmeinafræðinga verður stýrt frá Miðgarði í samvinnu við verkefnastjórnina.

5. Mat á verkefninu.

Vinna talmeinafræðinga er einn liður í viðleitni leik- og grunnskóla í Grafarvogi og á Kjalarnesi til þess að skapa skóla án aðgreiningar, skóla fjölbreytileikans. Þannig vilja skólarnir og Þjónustumiðstöðin leggja sig fram við að sinna börnum og ungmennum sem best í heimaskóla. Því verður vinna talmeinafræðinga metin sem hluti af starfi skólanna og því hluti af innra mati hvers skóla. Jafnframt má gera ráð fyrir því að þessa verkefnis verði vart í ytra mati skólanna. Til viðbótar þessu er gert ráð fyrir því að talmeinafræðingar skili verefnisstjórninni samantekt árlega og miði hana við skólaár grunnskólans. Í samantektinni skal koma fram helstu áherslur í starfi talmeinafræðinga á skólaárinu út frá starfslýsingu.

Með undirskrift minni staðfesti ég þetta samkomulag. Reykjavík, 16. apríl 2013

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ingibjörg Þ. Sigþórsdóttir f.h. Miðgarðs Kristinn Breiðfjörð Guðmundsson f.h. Foldaskóla

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Yngvi Hagalínsson f.h. Hamraskóla Ásta Bjarney Elíasdóttir f.h. Húsaskóla

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Árný Inga Pálsdóttir f.h. Kelduskóla Björgvin Þór Þórhallsson f.h. Klébergsskóla

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Helgi Árnason f.h. Rimaskóla Jóhanna S. Vilbergsdóttir f.h. Vættaskóla